Informácia
o priebehu a výsledkoch návštev delegácie vlády Slovenskej republiky 
vedenej predsedom vlády Slovenskej republiky
Mikulášom Dzurindom
v Japonsku a Kórejskej republike 
v dňoch 22. - 29. mája 2005

	Predseda vlády Slovenskej republiky Mikuláš Dzurinda vykonal v dňoch 23. – 25. mája 2005 pracovnú návštevu Japonska a v dňoch 26. – 28. mája 2005 oficiálnu návštevu Kórejskej republiky. Členmi jeho delegácie boli poslanec NR SR a predseda parlamentnej skupiny priateľstva pre štáty východnej Ázie Jirko Malchárek, štátna tajomníčka MH SR Eva Šimková a vedúci služobného úradu MZV SR Milan Tancár. Predsedu vlády sprevádzala aj skupina zástupcov podnikateľského sektoru. Cieľom obidvoch návštev bolo posúdenie možností všestranného rozvoja vzťahov, výmena názorov na vybrané medzinárodné a regionálne otázky a podpora ďalšieho rozvoja hospodárskej spolupráce s dôrazom na zvýšenie prílevu japonských a kórejských investícií do slovenského hospodárstva. Prvá návšteva predsedu vlády M. Dzurindu v Ázii bola zameraná aj na pozitívnu prezentáciu súčasného medzinárodného postavenia a hospodárskych výsledkov SR. 

Japonsko

V Japonsku rokoval predseda vlády M. Dzurinda s predsedom vlády Junichiro Koizumim, bol prijatý japonským cisárom Akihitom a stretol sa s predsedom Dolnej snemovne Yohei Konom, predsedníčkou Hornej snemovne Chigake Oogi a predsedom Japonsko-slovenskej parlamentnej skupiny priateľstva Katsuhito Asanom. Ďalej sa stretol s predstaviteľmi najvýznamnejších hospodárskych a podnikateľských združení Keidanren a Kankeiren, predsedom Japonsko-slovenského ekonomického výboru Masahisa Nagatom, ako aj významných japonských firiem investujúcich na Slovensku – Sony Corporation a Matsushita Electric Industrial. Okrem Tokia navštívil predseda vlády aj Osaku, druhé najväčšie hospodárske centrum Japonska, a historické mesto Kjóto. 
	
Bilaterálne vzťahy

Počas rokovaní so všetkými partnermi bol obojstranne potvrdený záujem o všestranný rozvoj slovensko-japonských vzťahov. Členstvo SR v EÚ bolo v tomto kontexte hodnotené ako výrazne pozitívny aspekt. Naše priateľské a konštruktívne vzťahy sú založené na zdieľaní spoločných hodnôt a obdobných stanoviskách ku prevažnej väčšine medzinárodných otázok a výziev. Uskutočnenie summitu prezidentov Ruska a USA vo februári v Bratislave japonská strana vníma ako potvrdenie upevňujúceho sa postavenia SR v medzinárodných vzťahoch. Slovenská strana potvrdila svoju pripravenosť na posilnenie bilaterálneho politického dialógu aj ako člen EÚ a informovala o niektorých aspektoch aktuálneho vývoja procesu európskej integrácie. Po úspešnom zavŕšení európskeho integračného úsilia sa pre SR otvára priestor pre intenzívnejšie kontakty s krajinami Ázie vrátane Japonska. Osobitne bol zdôraznený záujem SR o zvýšenie japonských investícií, kde stále existuje nevyužitý potenciál, a ďalší rozvoj spolupráce v oblasti turistiky, kultúry a výmen na úrovni občanov.

Zdvorilostné prijatie predsedu vlády u cisára Akihita bolo potvrdením priateľských vzťahov medzi Slovenskom a Japonskom. Rozhovor bol venovaný budovaniu porozumenia medzi našimi národmi, sociálnemu aspektu rozvoja moderných spoločností a v širšom kontexte kultúrnym výmenám. Na záver bolo tlmočené pozvanie pre cisársky pár na návštevu Slovenska.  

Pri svojom stretnutí sa predsedovia vlád vzájomne informovali o reformných procesoch vo svojich krajinách. J. Koizumi sa živo zaujímal najmä o priebeh, výsledky a reakcie obyvateľov na daňovú reformu v SR, ako aj o reakcie ostatných členských štátov EÚ. Japonskému partnerovi bol poskytnutý výklad daňovej problematiky najmä vo väzbe na očakávania zahraničných investorov. V tejto súvislosti informoval o stúpajúcom záujme investorov z rôznych krajín o SR. J. Koizumi vyjadril uznanie postupe vlády SR v reformnom procese. M. Dzurinda zaželal partnerovi úspech v implementácii štrukturálnych reforiem zameraných na stabilizáciu a oživenie japonského hospodárstva. Predseda vlády M. Dzurinda pozval predsedu vlády Japonska J. Koizumiho na návštevu Slovenska.

Pri stretnutiach s predstaviteľmi japonského parlamentu bola ako osobitné pozitívum konštatovaná vyváženosť kontaktov a dobrá úroveň spolupráce. Obojstranne bola vyslovená podpora návšteve japonskej parlamentnej skupiny japonsko-slovenského priateľstva v SR v auguste 2005.  

O možnostiach ďalšieho zintenzívnenia hospodárskej spolupráce Slovenska a Japonska rokoval predseda vlády s predstaviteľmi najvýznamnejších podnikateľských združení Keidanren a Kankeiren a spoločností investujúcich v SR Sony Corporation a Matsushita Electric Industrial. Podľa vyjadrenia japonskej strany prítomnosť renomovaných japonských spoločností, medzi ktoré Sony a Matsushita patria, potvrdzuje politickú a ekonomickú stabilitu SR. Predseda vlády v rámci ekonomickej časti svojho programu vystúpil s prezentačnými prejavmi na spoločenských podujatiach a podnikateľskom seminári v Tokiu a Osake, dvoch najväčších hospodárskych centrách Japonska. Podujatia boli usporiadané pri príležitosti návštevy pre slovenských podnikateľov a ich japonských partnerov za účelom podpory ich kontaktov. Vo svojich vystúpeniach sa predseda vlády sústredil na zdôraznenie komparačných výhod slovenského hospodárskeho a podnikateľského prostredia pre zahraničné podnikateľské subjekty. 

Keidanren ako najreprezentatívnejšie podnikateľské združenie najvplyvnejších japonských spoločností pôsobí v celom Japonsku. Kankeiren je obdobné združenie s pôsobnosťou v provincii Kansai s hlavným centrom Osakou. Obidve organizácie majú nezastupiteľný vplyv na hospodárske dianie v Japonsku. Predseda vlády v rozhovoroch s ich predstaviteľmi vyzdvihol pozitívne aspekty členstva SR v EÚ na rozvoj slovensko-japonskej hospodárskej spolupráce. Predstavil slovenské investičné prostredie a informoval o opatreniach vlády SR na podporu vstupu zahraničných investícií. Ďalej pozval jednotlivé japonské podnikateľské subjekty na Slovensko a ponúkol spoluprácu v oblasti strojárstva, zbrojárstva, chemického priemyslu, biotechnológií, nanotechnológií a informačných a komunikačných technológií. Japonská strana označila Slovensko za vhodné miesto na investovanie v sektore vyspelých technológií s vysokou pridanou hodnotou. Slovensko však podľa jej vyjadrenia nie je vzhľadom na svoju veľkosť optimálna destinácia pre veľké investície, ktoré vyžadujú množstvo kvalifikovanej pracovnej sily. 

Spoločnosť Sony,  ktorá pôsobí na Slovensku v Trnave, orientuje 24% svojich aktivít na EÚ, pričom v dôsledku rozšírenia EÚ na východ bude tento podiel stúpať. Jej predseda predstavenstva Nobuyuki Idei potvrdil strategický záujem o spoluprácu s automobilovým priemyslom formou dodávok elektronických, robotických a softvérových súčastí pre autá novej generácie. Predseda vlády ocenil doterajšie pôsobenie Sony na Slovensku, vyjadril podporu a vyzval na rozšírenie jej aktivít.

Spoločnosť Matsushita Electric Industrial pôsobí na Slovensku už 5 rokov pod obchodným názvom Panasonic v regiónoch Oravy a východného Slovenska. Jej prezident Kunio Nakamura informoval o zámere ďalej rozširovať činnosť spoločnosti na Slovensku. Oblasť Krompách by sa mala stať základňou spoločnosti na výrobu komponentov pre automobilový priemysel. Isté obavy vyslovil japonský partner ohľadne dostupnosti kvalifikovaných ľudských zdrojov v oblasti Krompách pre riadiace pozície. Ďalej sa zaujímal o kroky na zlepšenie dopravnej infraštruktúry v oblasti medzi Bratislavou a Krompachmi, požiadal o rovnaké zaobchádzanie zo strany vlády SR vo vzťahu k starým a novým investorom a vyjadril očakávania vyššej podpory vlády SR v oblasti výskumu a rozvoja. V širších súvislostiach informoval o zámere rozšíriť aktivity spoločnosti v strednej a východnej Európe v audiovizuálnom sektore, pričom rozhodnutie by malo byť prijaté v krátkom čase. V naznačených súvislostiach požiadal o podporu zo strany slovenských úradov a inštitúcií. Predseda vlády vyslovil uznanie v súvislosti s pôsobením spoločnosti Matsushita na Slovensku, prisľúbil podporu ďalšiemu rozvoju jej aktivít a informoval o zámeroch vlády v oblasti dopravnej infraštruktúry, vzdelávania a podpory vedy a výskumu, ktorých realizácia by mala viesť k ďalšiemu zlepšeniu podnikateľského prostredia. V súvislosti s úvahami spoločnosti o vhodnom mieste na zriadenie jej výskumného strediska ponúkol, aby bolo zriadené na Slovensku.   
      
	Oblasť kultúrnej spolupráce bola obojstranne zdôraznená ako neoddeliteľná súčasť všestranných vzťahov a bola vyjadrená podpora jej rozvoju. Konkrétne pozitívne ocenenie si vyslúžil projekt „2005 EU-Japan Year of People to People Exchanges“, do ktorého je zapojené aj Slovensko. Obidve strany tento projekt vnímajú ako príležitosť na prehĺbenie porozumenia medzi ľuďmi našich krajín.

Medzinárodné a regionálne otázky

Slovenská strana ocenila aktivity, iniciatívy a stúpajúcu angažovanosť Japonska pri riešení medzinárodných a regionálnych otázok. Vzhľadom na blízkosť stanovísk sa obidve strany dohodli na potrebe užšej spolupráce v oblasti reformy OSN a pri rekonštrukcii Iraku. Slovenská strana potvrdila svoju podporu ambíciám Japonska získať stále členstvo v reformovanej BR OSN a vyjadrila nádej, že Japonsko podporí kandidatúru SR na miesto nestáleho člena BR OSN v rokoch 2006-2007. Témami rozhovorov boli ďalej vývoj v regióne východnej Ázie vrátane Kórejského polostrova, situácia na Blízkom a strednom východe, boj proti terorizmu a ochrana životného prostredia. V súvislosti s členstvom oboch krajín v procese Stretnutie Ázia-Európa (ASEM) bola vyjadrená pripravenosť na vecnú spoluprácu aj v tomto formáte. V otázke zrušenia zbrojného embarga EÚ voči ČĽR bola obojstranne konštatovaná potreba dôkladného a komplexného posúdenia všetkých súvislostí. Japonská strana bola ubezpečená, že prípadné zrušenie embarga nepovedie k zvýšeniu exportu európskych zbraní do ČĽR a slovenská strana je pripravená o otázke diskutovať.  
 
Mediálne pokrytie

V rámci prezentácie SR v HOP poskytol predseda vlády exkluzívne interview vplyvnému japonskému denníku Yomiuri shimbun a štátnej televízii NHK. 
	 
Sprievodné aktivity

		Štátna tajomníčka MH SR Eva Šimková okrem účasti na rokovaniach predsedu vlády absolvovala samostatné sprievodné rokovania s partnermi na ministerstve hospodárstva, obchodu a priemyslu a ministerstve dopravy a infraštruktúry (turistika) a s predstaviteľmi Japonskej organizácie pre zahraničný obchod (JETRO). Ďalej vystúpila s odborno-prezentačnými prednáškami na podnikateľských seminároch v Tokiu a Osake usporiadaných pre slovenských a japonských podnikateľov a pre Americkú obchodnú komoru v Japonsku, ktorá združuje významné japonské spoločnosti.  

	Vedúci služobného úradu MZV SR Milan Tancár sa stretol s ministrom zahraničných vecí Japonska Nobutaka Machimurom, ktorý potvrdil svoj záujem o návštevu Slovenska vo vhodnom čase. 

Závery a odporúčania

1. Návšteva predsedu vlády SR M. Dzurindu v Japonsku dosiahla pozitívne výsledky, ktoré potvrdili upevňujúce sa partnerstvo medzi SR a Japonskom ako v politickej, tak v hospodárskej oblasti. Členstvo SR v EÚ je pre všestranný a vyvážený rozvoj slovensko-japonských vzťahov jednoznačným prínosom. Uskutočnenie návštevy znamená želaný a zreteľný signál zo strany SR o záujme posilňovať priateľský a konštruktívny charakter slovensko-japonských vzťahov aj v podmienkach členstva SR v EÚ. SR podporila úsilie a aktivity Japonska v súvislosti s bezpečnostnou situáciou v regióne východnej Ázie. Konštruktívna povaha spolupráce v hospodárskej oblasti dovolila japonskej strane popri oceneniu pozitív upriamiť pozornosť na oblasti, ktoré vyžadujú zlepšenie v záujme ďalšie úspešného pôsobenia japonských podnikateľských subjektov v SR.  

2. Na základe pozvaní tlmočených predsedom vlády SR M. Dzurindom bude Ministerstvo zahraničných vecí SR sledovať možnosť uskutočnenia návštevy japonského cisárskeho páru a predsedu vlády Japonska v SR.  

3. So zreteľom na budúce pravdepodobné členstvo SR v Bezpečnostnej rade OSN bude Ministerstvo zahraničných vecí SR vytvárať predpoklady na konštruktívnu slovensko-japonskú spoluprácu v regionálnych aj globálnych bezpečnostných otázkach. 

4. Ministerstvo hospodárstva SR bude v spolupráci so svojimi špecializovanými agentúrami pokračovať vo všestrannej spolupráci s potenciálnymi aj už pôsobiacimi japonskými investormi za účelom podpory ich podnikateľských aktivít v SR.  

5. Ministerstvo hospodárstva SR bude sledovať možnosť uskutočnenia podnikateľskej misie Japonskej ekonomickej federácie (Nippon Keidanren) a ekonomickej federácie provincie Kansai Kankeiren v SR za účelom prezentácie slovenského podnikateľského prostredia a možností hospodárskej spolupráce.

6. Ministerstvo hospodárstva bude vytvárať vhodné podmienky na posilnenie spolupráce v oblasti turistiky orientovanej na zvýšenie počtu japonských turistov navštevujúcich SR. 

7. Ministerstvo hospodárstva SR bude iniciovať posúdenie možnosti uzatvorenia partnerskej dohody o hospodárskej spolupráci medzi prefektúrou Kansai a Bratislavským samosprávnym krajom. 
Kórejská republika

V Kórejskej republike predseda vlády SR M. Dzurinda rokoval s prezidentom Kórejskej republiky Roh Moo-hyunom, ktorý je vzhľadom na prezidentský systém krajiny súčasne najvyšším predstaviteľom výkonnej moci, a bol prijatý predsedom Národného zhromaždenia KR Kim Wonkiom. Počas návštevy starosta hlavného mesta Soul udelil M.Dzurindovi  čestné občianstvo. Na Hankukskej univerzite zahraničných štúdií (Hankuk University of Foreign Studies) v Soule prevzal M. Dzurinda čestný doktorát. Program návštevy zahrňoval položenie venca na Národnom cintoríne, slávnostnú večeru usporiadanú prezidentom Kórejskej republiky na počesť predsedu vlády SR, návštevu demilitarizovanej zóny na hraniciach s KĽDR, kde sa M. Dzurinda oboznámil s poslaním a činnosťou Dozornej komisie neutrálnych štátov nad dodržiavaním prímeria.
Predseda vlády SR M. Dzurinda bol prijatý vrcholovými predstaviteľmi Samsung Electronics, Hyundai/Kia a Hyundai Group.

Bilaterálna spolupráca

	Predstavitelia oboch strán počas rokovaní potvrdili vysokú úroveň vzájomných vzťahov a impozantný  nárast dynamiky ich rozvoja, predovšetkým v hospodárskej oblasti. Ocenené boli úspechy, ktoré dosiahli obe krajiny najmä v hospodárskom rozvoji, ako aj veľmi blízke pozície k aktuálnym medzinárodnopolitickým otázkam, ktoré vytvárajú dôležité predpoklady aktívnych a priateľských vzťahov medzi oboma krajinami. Slovenská strana prejavila záujem o  ďalší kvantitatívny, ale aj kvalitatívny rozvoj investičných aktivít kórejských spoločností na Slovensku. Obe strany sú zainteresované na vyriešení otvorených otázok a ďalšom vytváraní optimálnych podmienok pre zahraničných investorov v SR.   Tieto snahy boli bezprostredne dokumentované podpisom medzivládnej dohody o podpore a vzájomnej ochrane investícií. Obojstranne bol prezentovaný záujem o intenzifikáciu spolupráce aj v ostatných oblastiach, ako sú kultúra, veda, školstvo, rozvojová pomoc, cestovný ruch a šport. Obe strany prejavili zainteresovanosť na pokračovaní úspešnej spolupráce a vzájomnej podpory na pôde OSN (obzvlášť so zreteľom na predpokladané budúce nestále členstvo oboch krajín v BR OSN)  a iných medzinárodných organizácií. 
Pri rokovaní M. Dzurindu  s prezidentom M. H. Rohom, ktorý bol doprevádzaný ministrom pre štátnu správu a vnútorné záležitosti, námestníkom ministra zahraničných vecí a obchodu a ďalšími vysokými štátnymi funkcionármi, bolo prerokované široké spektrum otázok spoločného záujmu. V súvislosti s investičnými aktivitami prezident vyjadril presvedčenie, že problémy spojené s pozemkami pre investíciu Kia/Hyundai sa vyriešia a požiadal o administratívne uľahčenie pôsobenia zamestnancov kórejským investorov na Slovensku. Predseda vlády zopakoval pozvanie prezidenta SR kórejskému prezidentovi na návštevu Slovenska a tlmočil tiež pozvanie ministrovi zahraničných vecí a obchodu Kórejskej republiky.
Pri prijatí M. Dzurindu predsedom Národného zhromaždenia KR W. K. Kimom, ktorého sa zúčastnili taktiež dvaja podpredsedovia, vedúci predstaviteľ vládnej strany Uri  a opozičnej strany Hanara, ako aj  predseda Výboru kórejsko-slovenského priateľstva, bola okrem rozvinutých hospodárskych vzťahov ocenená spolupráca medzi NR SR a Národným zhromaždením KR.
Stav a perspektívy rozvoja hospodárskej spolupráce boli, okrem uvedenej vládnej úrovne, predmetom stretnutí predsedu vlády s predstaviteľmi popredných kórejských spoločností a význačných priamych zahraničných investorov v SR Kia/Hyundai a Samsung Electronics. M. Dzurinda v rozhovoroch nielen ocenil význam investičných aktivít týchto spoločností pre ekonomiku SR, ale aj deklaroval pripravenosť vytvárať čo najpriaznivejšie podmienky pre úspešné etablovanie a rozvoj zahraničných, menovite kórejských investícií na Slovensku. Prínosom v tomto smere je podpísanie medzivládnej dohody o podpore a vzájomnej ochrane investícií i očakávané uzavretie zmluvy o vzájomnom uznávaní vodičských preukazov. Zdôraznil aj veľký záujem o ich posun na vyššiu kvalitatívnu úroveň a prechod k ďalším, vyšším formám spolupráce predovšetkým v oblasti vedecko-technického rozvoja, s dôrazom na špičkové technológie. 
Pri návšteve výskumno-vývojového strediska Hyundai/Kia v Namyangu sa M. Dzurinda mal možnosť oboznámiť s vysokou technologickou úrovňou tohto významného svetového výrobcu osobných automobilov, ktorý začal na Slovensku realizovať svoju najväčšiu investíciu v Európe (v hodnote 1,3 mld. USD). Pri tejto príležitosti predseda vlády dostal ako dar  automobil typu Opirus.
Počas návštevy spoločnosti Samsung Electronics v Suwone M. Dzurinda vysoko ohodnotil špičkovú úroveň výrobkov tohto renomovaného výrobcu elektroniky a ocenil investičný zámer rozšíriť ich investíciu v SR o logistické centrum pre východnú Európu.
Pri rokovaniach počas návštevy bol prejavený obojstranný záujem o všestranný rozvoj vzťahov, a teda o doplnenie dynamickej hospodárskej spolupráce pestrejšími a intenzívnejšími vzťahmi v ostatných oblastiach, ako je kultúra, zahraničná pomoc, školstvo, veda  a šport. Existuje obojstranný záujem o podpísanie rozpracovanej dohody o kultúrnej spolupráci. Slovenská strana iniciovala aj uzavretie dohody o vedecko-technickej spolupráci. M. Dzurinda vyzval na intenzívnejší rozvoj cestovného ruchu medzi našimi krajinami.
Hlavnou témou stretnutia M. Dzurindu so starostom hlavého mesta Soulu M. B. Leeom boli možnosti rozvoja stykov a nadviazanie spolupráce medzi Soulom a Bratislavou najmä v oblasti kultúry a cestovného ruchu.
Počas návštevy Hankukskej univerzity predseda vlády privítal narastajúci záujem kórejských študentov o slovenčinu a zriadenie katedry slovenského jazyka na tejto univerzite.

Medzinárodné a regionálne otázky

	V medzinárodno-politickej oblasti si obe strany vymenili názory na reformu OSN (najmä BR OSN), situáciu v Iraku a problematiku Kórejského polostrova, pričom boli prezentované blízke postoje. Prezident KR vysvetlil ich politiku konštruktívnych krokov smerujúcich k znižovaniu napätia na Kórejskom polostrove a postupného zapájania KĽDR do medzinárodného spoločenstva a k zjednoteniu kórejského národa ako dlhodobého cieľa a poďakoval za podporu SR tejto politike. Čo sa týka reformy OSN, kórejská strana je jednoznačne za zmenu BR OSN (s tým, že jej ďalšími členmi by mali byť menovite India a Brazília – výhrady majú proti prípadnému členstvu Japonska).

Mediálne pokrytie
	
	M. Dzurinda poskytol počas návštevy Kórejskej republiky interview juhokórejským denníkom Dong A Ilbo a Korea Herald, ako aj štátnej televízii KTV a separátne tiež denníku Korea Times a mesačníkom Korea Post a Diplomacy.

Sprievodné aktivity

Počas návštevy sa uskutočnilo aj stretnutie vedúceho služobného úradu MZV SR Milana Tancára s námestníkom ministra Lee Tea-sikom a riaditeľom európskej sekcie Choi Il-songom ministerstva zahraničných vecí a obchodu Kórejskej republiky. M. Tancár ocenil dosiahnutú dohodu o recipročnej podpore kandidatúr do BR OSN a tlmočil záujem o uskutočnenie konzultácií medzi MZV oboch krajín v tomto roku v Bratislave.

Závery a odporúčania

1. Návštevu predsedu vlády SR M.Dzurindu v Kórejskej republike možno hodnotiť pozitívne. Toto prvé stretnutie predstaviteľov SR a KR na najvyššej úrovni jednak dokumentovalo dosiahnutú vysokú úroveň vzájomných vzťahov, obzvlášť v hospodárskej oblasti, ale aj potvrdilo všestranný záujem o ďalší rozvoj a prehlbovanie vyváženej spolupráce v tejto, ako aj ďalších oblastiach. Rokovania vedené v priateľskej a konštruktívnej atmosfére umožnili taktiež identifikovať otvorené otázky spoločného záujmu. Obe strany prezentovali veľmi blízke stanoviská k hlavným medzinárodnopolitickým otázkam, ako aj zainteresovanosť na pokračovaní úspešnej spolupráce na pôde OSN a iných medzinárodných organizácií.

2. Na základe pozvaní prezentovaných predsedom vlády SR M. Dzurindom bude Ministerstvo zahraničných vecí SR sledovať možnosť uskutočnenia návštevy prezidenta a ministra zahraničných vecí a obchodu Kórejskej republiky v SR.

3. Ministerstvo zahraničných vecí SR zorganizuje konzultácie s Ministerstvom zahraničných vecí a obchodu Kórejskej republiky.

4. Vzhľadom na predpokladané nestále členstvo ako SR, tak Kórejskej republiky v Bezpečnostnej rade OSN bude Ministerstvo zahraničných vecí SR vytvárať predpoklady pre efektívnu spoluprácu v medzinárodnopolitických otázkach.

5. Ministerstvo hospodárstva SR bude v spolupráci s ďalšími zainteresovanými orgánmi a inštitúciami ďalej konštruktívne spolupracovať s etablovanými i potenciálnymi kórejskými investormi za účelom podpory ich podnikateľských aktivít v SR

6. Ministerstvo hospodárstva SR bude hľadať možnosti posilnenia spolupráce v oblasti turistiky zameranej na zvýšenie počtu kórejských turistov navštevujúcich SR.

7. Ministerstvo kultúry SR bude pokračovať v príprave dohody o kultúrnej spolupráci medzi SR a Kórejskou republikou.

8. Ministerstvo vnútra SR bude pokračovať v príprave zmluvy o vzájomnom uznávaní vodičských preukazov s cieľom uzavrieť ju v čo najkratšom čase.

9. Ministerstvo vnútra SR preverí možnosti uľahčenia pôsobenia zamestnancov kórejských investorov v SR (menovite možnosti vybavenia dlhodobého pobytu v SR).

10. Ministerstvo školstva SR podnikne potrebné kroky s cieľom zahájiť rokovania s kórejskou stranou o uzavretí dohody o vedecko-technickej spolupráci.

11. Magistrát hlavného mesta Bratislava navrhne konkrétne oblasti a formy možnej spolupráce s hlavným mestom Soul, prípadne pripraví návrh dohody o spolupráci.